Zuma gaan aanhou baklei | Maroela Media
Oudpres. Jacob Zuma het Vrydagoggend weer in die hooggeregshof in Pietermaritzburg verskyn op aanklagte van bedrog, korrupsie, geldwassery en rampokkery.
Die staat het tydens die hofverrigtinge aangedui dat hy gereed is om met die verhoor te begin. Staatsaanklaer adv. Billy Downer het gesê die uitstaande kwessies rakende Zuma se regsverteenwoordiging en hul betaling is uitgesorteer.
Adv. Mike Hellens SC, namens Zuma, het bevestig hulle gaan voort met 'n aansoek dat vervolging teen Zuma permanent tersyde gestel word. Hy het ook gevra vir meer tyd om hom omtrent die saak te vergewis.
Zuma en sy prokureur van die afgelope jare, Michael Hulley, se paadjies het vroeër hierdie maand geskei en sy vorige senior regsverteenwoordiger, Kemp J Kemp, het afgetree.
'n Regsverteenwoordiger vir Thales South Africa, die maatskappy wat saam met Zuma op die aanklagte tereg staan, het aangedui dat hulle ook 'n aansoek vir staking van vervolging sal bring nadat hul vertoë aan die Nasionale Vervolgingsgesag (NVG) om die saak terug te trek onsuksesvol was.
Thales South Africa is 'n filiaal van die Franse wapenvervaardiger Thales en word in die beskuldigdebank deur Christine Guerrier verteenwoordig. Daar is egter tydens Zuma en Guerrier se vorige verskyning verlede maand gelas dat Guerrier nie vandag in die hof hoef te verskyn nie.
Ondersteuners van Zuma buite die hof. Foto: Leon Lestrade/ANA
Talle van Zuma se ondersteuners het al van Donderdagaand buite die hof bymekaargekom en het Zuma luidkeels verwelkom toe hy Vrydag by die hof uitgestap het.
So sal hulle dit uitstel en uitstel en uitstel tot hy onder die kluite is want die binnekant van n tronk sal hy nooit sien nie.
Ag nee, hierdie nuus gee my sooibrand!
Is daar nie 'n manier hoe Zuma en sy kat-en-muis speletejies met die howe vasgevat kan word nie??
Het hierdie sogenaamde ondersteuners nie werk nie ?
Daar word vir tyd gespeel met Zuma se saak ,maar ook om terselfdertyd te verhoed dat Zuma enige skandale van Anc mee openbaar maak.Anc help Zuma agter die skerns!